Kutija uspomena

 Na kraju svega ostaju samo uspomene. Ono čemu se smijemo dok smo u društvu, a plačemo kad smo sami. Ono čega se sjetimo kada netko spomene ljubav, život i djetinjstvo. Sve suze i smijeh s nekom osobom koje više nema, ali je ostavila dubok trag koji će se uvijek pamtiti.

 Bila sam zaigrano dijete, često sam posjećivala baku i djeda, voljela sam njihovo društvo, sviđala mi se njihova opuštenost i blagost. Posebno mi je bila draga moja prabaka Ika. Svakog poslijepodneva izjurila bih iz kuće, prešla cestu, otvorila željezna zelena vrata te energično protrčala dvorištem tražeći je pogledom. I sad mi je pred očima njezin niski stas i prepoznatljiva starinska odjeća: tamni džemper (isti zimi i ljeti), crni vuštan, šarena pregača, a na glavi bijela marama s cvjetićima.

 Kuća u kojoj je živjela bila je mala i skromna. Nije imala televizor, nego jedan prastari radio koji bi krčio dok sam ja tražila odgovarajuće postaje. U starinskim kredencima nalazili su se tanjuri za svečani ručak, fine šalice za kavu, a u ladicama uredno posložene neke njezine uspomene: fotografije, sličice svetaca, dokumenti i marame. Čim bi me ugledala, izvadila bi napolitanke na posebni tanjurić te ih stavila na tipični čipkani stolnjak. Prvo bismo porazgovarale, a onda se bacile na posao. Moja prabaka nije znala čitati, nikada nije išla u školu, ali je znala šivati i vesti. Željela mi je prenijeti svoje umijeće i učila me šivati. Sjele bismo svaka na svoj banak, ona bi stavila naočale, stare barem trideset godina, i počela s lekcijama. Imala sam svoju iglu, dala bi mi komadić tkanine koji bismo začas pretvorile u džepić s cvijetom ili nekim drugim uzorkom.

 Predvečer bi se digla, uzela svoj banak i štap pa krenula prema nevelikom dvorištu. Ja bih krenula za njom sa svojim bančićem pod rukom. Voljela sam je imitirati. U dvorištu, koje je ona zvala avlija, s jedne je strane mali vrt natkriven vinovom lozom, a s druge veliko stablo šljive pod kojim bismo inače sjedile. Kad bi mi mirovanje dosadilo, uzela bih loptu i posvuda je nabijala. Nerijetko bi mi upala u njezine dragocjene gredice cvijeća pa bi pažljivo njegovane ruže, tulipani i narcisi stradali od mojih udaraca loptom. Tada bi se malo naljutila na mene, ali to nije dugo trajalo.

 Ja sam rasla, prabaka je starjela, no neke se navike nisu mijenjale. I dalje sam je redovito posjećivala. Pamtim njezine rituale. Znam da je svakog jutra jela kruh s mlijekom, kruh je morao biti crni jer poput mene nije voljela bijeli. Promovirala je zdravu prehranu pa me nagovarala da probam šparoge i žutenicu koje je brala na obližnjim poljima. Jedino u čemu se nismo slagale je to što nije podnosila kućne ljubimce, a ja ih obožavam. Mačke su je živcirale zato što su kopale po njezinom besprijekornom vrtu, a psi su bili lijeni i puni buha. Govorila je da su kokoši puno korisnije, barem nose jaja. Ipak me tješila kad je nestao moj pas Grom i kad sam danima plakala.

 Nažalost, prije dvije godine teško se razboljela. U međuvremenu je umro njezin stariji sin, poklopilo se previše tužnih događaja s kojima se ona nije mogla nositi. Mislim da se junački borila, ali nije mogla izdržati i predala se. Njezina smrt najviše je pogodila moga djeda s kojim sam inače dosta bliska pa smo se u tom tužnom razdoblju još više povezali. Znam da je moja prabaka cijenila svaku sitnicu, čuvala je svaku uspomenu kao posebnu vrijednost. Odlučila sam napraviti isto. U jednu kutiju, u kojoj držim neke meni važne stvari, spremila sam naše ručne radove. Sretna sam što me podsjećaju na zajedničke trenutke, što imam neki njezin trag uza se.

Rječnik:

vuštan – haljina bez rukava

banak – mali drveni stolac bez naslona

a) ime i prezime učenika – autora rada: Lucija Burčul

b) razred: 8. razred

c) ime i prezime voditelja/mentora: Tajana Milić

d) naziv škole: Osnovna škola Galovac, Galovac